Byrettens afgørelse stadfæstet i sag om hvorvidt sagsøgte skal anerkende, at sagsøger uden sagsøgtes samtykke kan beslutte at ændre selskabets vedtægter, samt at sagsøgte skal... Vis mere
Ret: Højesteret (2. instans)
Faggruppe: Civilsag — Almindelig civil sag
Sagsemner: Lejeret;
Selskaber, fonde og foreninger;

/

Ikke hjemmel til opskrivning af grundfondsbeviser

Sag BS-30911/2019-HJR

Dom afsagt den 1. september 2021

Boligselskabet Kastelshaven   
mod
KAB s.m.b.a.   

Der var ikke hjemmel i Boligselskabet Kastelshavens vedtægt til opskrivning
af grundfondsbeviser på grundlag af udvikling i lejeværdien  

Boligselskabet Kastelshaven ønskede at opskrive værdien af medlemmernes
grundfondsbeviser på grundlag af udviklingen i lejeværdien for den bolig,
grundfondsbeviset knytter sig til. Kastelshaven ønskede alternativt, at
grundfondsbeviserne blev tilskrevet værdiforøgelse som følge af forbedringer af
Kastelshavens ejendom, og at hvert medlems konto forholdsmæssigt blev tilskrevet
de afdrag, der var betalt på de oprindelige lån i ejendommen. KAB, som i
Kastelshavens vedtægt er tillagt godkendelseskompetence ved vedtægtsændringer
og en række andre beslutninger, modsatte sig opskrivning af grundfondsbeviserne.

Højesteret fandt under henvisning til Højesterets dom af 16. december 2020 (UfR
2021.1178) i sagen om Boligselskabet Vibevænget, at der i Kastelshavens vedtægt
ikke var hjemmel til opskrivning af grundfondsbeviserne på grundlag af udvikling i
lejeværdien for den enkelte bolig. Der var heller ikke i vedtægten hjemmel til at
tilskrive grundfondsbeviserne med værdiforøgelse som følge af forbedringer af
Kastelshavens ejendom eller til forholdsmæssigt at tilskrive hvert medlems konto
de afdrag, der var betalt på de oprindelige lån i ejendommen.

Højesteret stadfæstede herefter landsrettens dom i det omfang, den var anket, og
frifandt KAB for Kastelshavens subsidiære påstande.   



/